google/wiki40b huggingface dataset:
Mykolas Gudėnas

Mykolas Gudėnas (1906 m. birželio 21 Rupinskai, Ignalinos valsčius – 1956 m. rugpjūčio 20 d. Vilnius) – Lietuvos pedagogas, Rytų Lietuvos visuomenės veikėjas.

Biografija

Nuo 1920 m. mokytojavo Švenčionių apskrities lietuvių „Ryto“ draugijos pradžios mokyklose. 1926 m. įgijo mokytojo cenzą. 1926–1936 m. redagavo Lietuvių mokytojų sąjungos Švenčionių skyriaus almanachą „Švietimo takais“. Už lietuvybės puoselėjimą lenkų administracijos ne kartą teistas ir baustas, 1933 m. liepos mėn. – 1934 m. vasario mėn. kalintas. Vėliau šios draugijos pirmininko pavaduotojas ir draugijos mokyklų inspektorius. 1939 m. rugsėjo 17 d. TSRS kariuomenei užėmus Vilniaus kraštą, buvo suimtas ir kalintas. 1939 m. lapkričio mėn. – 1940 m. liepos mėn. – Vilniaus miesto pradinių mokyklų inspektoriaus padėjėjas, 1940–1944 m. liepos mėn. – inspektorius. 1940–1941 m. antitarybinio pogrindžio veikėjas, 1941 Birželio sukilimo dalyvis. 1941–1944 m. Lietuvos antinacinio pasipriešinimo veikėjas. 1943 m. baigė Vilniaus pedagoginį institutą. 1944 m. pabaigoje NKVD suimtas, kalintas, ištremtas į Sibirą. Į Lietuvą grįžo 1956 m. sunkiai sirgdamas.
Isabelle Aubret

Isabelle Aubret (tikrasis vardas Thérèse Coquerelle; g. 1938 m. liepos 27 d., Lille, Prancūzija) – prancūzų dainininkė.
1962 m. Izabelle Aubret su daina „Un premier amour“ (Pirmoji meilė) atstovavo Prancūzijai Eurovizijos konkurse ir užėmė pirmąją vietą. Muziką dainai sukūrė Claude-Henri Vic, žodžius parašė Roland Stephane Valade.
1968 m. dainininkė vėl atstovauja gimtajai šaliai Eurovizijos dainų konkurse Londone (Jungtinė Karalystė). Daina „La source“ (Pavasaris) užima trečiąją vietą. Izabelle Aubrer aplenkia ispanė Massiel su „La, la, la“ (1 vieta) ir anglas Cliff Richard su „Congratulations“ (2 vieta).
Amazonės (filmas)

Turinys

Ketverios moterys, keturios draugės, kenčiančios nuo nuobodaus gyvenimo ir nuolatinio pinigų trūkumo. Kartą kavinėje prie degalinės jos tampa apiplėšimo liudininkėmis ir tai pakiša joms mintį, kad jos tokiu būdu taip pat gali prasimanyti pinigų ir paįvairinti savo gyvenimus...
Teismo pranešimas

Teismo pranešimas - asmens informavimas apie teismo procesą, posėdžius; pranešimas. Forma rašytinė.
Dalyvaujantiems byloje asmenims teismo pranešimais Lietuvoje pranešama apie teismo posėdžio ar atskirų procesinių veiksmų atlikimo laiką ir vietą. Dalyvaujančiam byloje asmeniui tinkamai įteikus teismo šaukimą, apie kitus teismo posėdžius pranešama pranešimais (LR CPK 133 str. 1 d.).
Dalyvaujantiems byloje asmenims pranešimas turi būti įteiktas LR CPK 117–132 straipsniuose nustatyta tvarka ir tokiais terminais, kad jie turėtų pakankamai laiko nustatytu laiku atvykti į teismą ir pasirengti bylai.
Rašytinio proceso atveju teismas apie procesinių dokumentų priėmimo laiką ir vietą dalyvaujančius byloje asmenis informuoja pranešimais, išskyrus atvejus, kai LR CPK nenumato tokio informavimo.
Aghorai

Aghorai (skr. अघोर पंथ = Aghora pantha – „bebaimių kelias“) – hinduizmo atšaka, kuriai priklauso šaivų asketai (sadhūs), praktikuojantys neortodoksines, tradicinei hindų moralei priešingas praktikas. Aghorai yra Šivos apraiškos Bhairavos garbintojai, besitikintys pasiekti išsilaisvinimą (mokšą) per kraštutinio nedualizmo išpažinimą, t. y., pripažįstant, kad bet kokios priešybės yra apgaulė. Aghorai nepripažįsta tradicinės hindų ortopraksijos ir atlieka, ortodoksinio hinduizmo požiūriu, tamsybines (tamas) praktikas.
Aghorų sadhūs, siekdami praktiškai įgyvendinti nedualizmą, atlieka praktikas, susijusias su įprastų tabu ir draudimų laužymu: jie įsikuria mirusiųjų deginimo vietose (śmaśān), kuriose, kaip tikima, pilna šmėklų (pišačų), tepasi kūną velionių pelenais, iš mirusiųjų kaukolių gaminasi gėrimo indus (kapalas), puošiasi kaulais, vartoja svaiginančias medžiagas (alkoholį, hašišą ir kt.), nepaiso padorios kalbos, mandagumo tradicijų, vaikšto nuogi ir panašiai; kartais netgi praktikuoja kanibalizmą. Pasak aghorų, visa tvarinija yra tobulasis Šiva, todėl atmesti kurį nors pasaulio atžvilgį tolygu atmesti visos pasaulio šventybės raišką ir Viešpaties tobulumą. Tikima, kad kiekvieno siela yra Šiva, tačiau dieviškumui atsiskleisti trukdo „aštuoni didieji pančiai“ (aṣṭamahāpāśa) – malonumai, pyktis, gobšumas, baimė, neapykanta, prieraišumas ir kt. Tokiomis drastiškomis praktikomis siekiama įveikti šiuos pančius, peržengti mirties baimę ir pasiekti sadašivos (sadāśiva „praamžiškojo Šivos“) būvą bei mokšą. Be Šivos Bhairavos aghorų teologijoje svarbūs ir kiti Šivos atspindžiai – Mahakala, Avadhutis, Vyrabhadra, jogos globėjas Datatrėja, taip pat Deivės apraiškos – ypač Tara, taip pat Dhūmavatė, Bagalamukhė, Bhairavė.
Aghorų praktikai negausiomis bendruomenėmis paplitę visoje Pietų Azijoje, paprastai laikosi slaptai. Vietos gyventojai gerbia aghorus, nes laiko, kad jie turi stebuklingų, gydomųjų galių, yra pasiekę didelį asketinį įkarštį (tapasą). Taip pat labai bijomasi užrūstinti aghorus ir būti jų prakeiktiems. Svarbiausi aghorų piligriminiai (jatra) traukos centrai yra Varanasyje, Hingladže (Baludžistanas), taip pat šaktizmo piligriminių centrų laidojimo vietos.
Aghorų mokymo kilmė neaiški – jie galimai išsivystė viduramžiais iš Kašmyro šaivų kapalikų bei vidurio Indijos kalamukhų. Visgi savo gurumi aghorai laiko XVII a. gyvenusį Babą Kynaramą.
Metamodelis

Ryšys su ontologijomis

Metamodeliai glaudžiai susiję su ontologijomis. Abu yra dažnai naudojami apibūdinti ir analizuoti ryšius tarp koncepcijų. Taisyklingas metamodelis yra ontologija, bet ne visos ontologijos yra išreikštinai modeliuojamos kaip metamodeliai. Kai lyginami metamodelius su ontologijomis, kalbame apie metamodelius kaip modelius (2 perspektyva). Metamodelis yra ontologija naudojama modeliuotojų. Modeliuotojai sutaria naudoti tam tikrą žodyną ar ontologiją dominančiai sričiai modeliuoti.

Metamodelio semantika

Semantika - ką reiškia modeliai ir programos parašytos modeliavimo kalba. Semantikos sąvoka metamodeliams yra labai svarbi. Vis dėlto dažnai ji yra nesuprantama žmonėms. Žodis semantika reiškia ne tik realaus pasaulio modeliavimo poreikį, bet ir prasmės modeliavimą, kuris turi kažkokį ryšį su metamodelio tikslu. Žinoma, ta prasmė yra priklausoma ir nuo modeliuotojo, ir labai priklauso nuo metamodelio paskirties (tai viena iš priežasčių, kodėl pirmiausia buvo kalbama apie metamodelio paskirtį).

Semantikos pavyzdys

Paprasčiausias piešimo įrankis ir tinkamas pavyzdys. Jei jo pagalba nupiešiame stačiakampį, įrankis supranta, kad tai stačiakampis. Jis privalo tai suprasti, nes kitu atveju jis nežinotų, ar turėjo būti nupieštas stačiakampis, ar apskritimas. Taigi, žiūrint iš piešimo įrankio perspektyvos, prasmė yra „stačiakampis ekrane“ (su tam tikromis koordinatėmis, spalva ir t. t.). Bet jeigu jūs naudojate šį įrankį norint dokumentuoti įmonės darbo eigą (angl. workflow), tada „stačiakampis ekrane“ nėra prasmė, kurią jūs turite galvoje žiūrėdami į diagramą. Jūs galvojate: prasmė to, ko ką tik nupiešiau yra „administracijos procesas“. Taigi, piešimo įrankis ir jūs žiūrite į visiškai tą pačią informaciją, ir turite visiškai skirtingas nuomones apie tai, ką matote ekrane. Tai reiškia, kad jūsų metamodelis yra visiškai skirtingas nuo piešimo įrankio metamodelio.

Metamodelis yra rinkinys „koncepcijų“ (daiktų, terminų, …), sudarančių žodyną ir kurį naudojate kalbėdami apie tam tikrą dalykinę sritį. Pavyzdžiui, Stačiakampis, Linija, Apskritimas arba Procesas, virsmas ir t. t. Kadangi yra šnekama apie tikslią prasmę, tam kad būtų sukurtas supratimas, labai svarbu tiksliai apibrėžti tas prasmes. Būtent todėl metamodeliai dažniausiai yra – ir visuomet turėtų būti – sukurti remiantis griežtu taisyklių rinkiniu, kuris dažniausiai yra kildintas iš esybių - ryšių - atributų ar objektinio modeliavimo.

Metamodelių tipai

Biblioteka sudaryta iš panašių metamodelių yra vadinama metamodelių Zoologijos sodu (angl. Zoo of metamodels). Egzistuoja keletas metamodelių zoologojos sodų tipų. Kai kurie yra išreikšti per ECore. Kiti yra parašyti MOF 1.4 – XMI 1.2. Metamodeliai išreikšti UML-XMI gali būti įkelti UML CASE įrankį.
Kušinagaras

Istorija

Džatakose minimas Kušavatis, buvęs Košalos karalystėje, siejamas su Kušinagaru. Ramajanoje minimas kaip Ramos sūnaus Kušos miestas. Vėliau miestas buvo Malos karalystės sostine, kurioje savo senatvėje lankėsi Sidharta Gautama. Valdant karaliui Ašokai čia pastatytas budistinių šventyklų kompleksas. VII a. kinų piligrimas Suandzangas aprašė Kušinagaro šventyklas. Vėliau miesto reikšmė sunyko. XIX–XX a. senosios šventyklos atkastos britų.
Rakvere JK Tarvas

Istorija

Klubas įkurtas 2004 m. ir tuo metu vadinosi JK „Virumaa“. 2008 m. pervadintas į Rekvere FC "Flora“, o nuo 2011 m. vadinasi „Rakvere JK Tarvas“. Dėl dažnų pavadinimo kaitaliojimų dažnai užsienio valstybėse vadinamas tiesiog Rakverės futbolo klubu.
2016 metų dalyvavo Meistriliiga pirmenybėse, bet 10 klubų čempionate liko paskutiniai, iškovojo vos tris taškus (trys lygiosios) ir iškirto į žemesnę lygą.
Skytalė

Skytalė (gr. σκυτάλη – lazda) – senovinis sukeičiamojo šifravimo prietaisas, naudotas Senovės Spartoje. Tai siaura odinė juostelė, ant kurios užrašytas tekstas. Ant tokios juostelės tekstą rašydavo taip: užvyniodavo juostelę ant lazdelės taip, kad sluoksniai būtų šalia vienas kito, ir rašydavo ant jos eilutę po eilutės vis pasukant lazdelę. Užrašius tekstą, juostelę nuvyniodavo. Ant jos matosi tik pabiros raidės, kurios atrodo, kad yra išdėstytos be jokios tvarkos. Skaitant raides iš eilės užrašyto teksto perskaityti neįmanoma. Norint jį suprasti, juostelę reikia užvynioti ant tokio pat skersmens lazdelės. Taip užšifruoto teksto siuntėjas ir gavėjas turi turėti tokias pat lazdeles. Ši šifravimo sistema naudota daugiau kaip prieš du tūkstančius metų, skytalė minima keliuose Senovės Graikijos autorių kūriniuose, pvz., poeto Arciloko, Plutarcho tekstuose.
Gianfranco Ravasi

Bibliografija

Žodis ir žodžiai: ką sako Biblija šiandieniam žmogui? / Gianfranco Ravasi; [iš italų kalbos vertė Inga Tuliševskaitė]. Vilnius: Katalikų pasaulio leidiniai, 2005 (Kaišiadorys: A. Jakšto sp.). 222, [2] p. ISBN 9955-619-37-6.
Massimo Dutti

Istorija

Pirmoji „Massimo Dutti“ parduotuvė buvo atidaryta 1985 m. Kompanija „Inditex“ parduotuvių tinklą įsigijo 1991 m.
Iš pradžių parduotuvės užsiiminėjo tik tai vyriškų drabužių prekyba. Nuo 1992 m. kiekvienais metais pradėta pristatinėti ir moteriškų drabužių kolekcijos, įskaitant tiek kasdienius, tiek oficialius drabužius. Nuo tada kompanija sėkmingai plečia savo tinklą tiek Ispanijoje, tiek už jos ribų. 2014 m. pradžioje kompanijoje ir jos parduotuvėse dirbo apie 4000 darbuotojų.
2003 m. „Massimo Dutti“ pristatė vaikų kolekciją pavadinimu „Massimo Dutti Boys & Girls“. Vaikų drabužiai pardavinėjami tik tai didelio formato parduotuvėse.
Dabartinės prekės „Massimo Dutti“ parduotuvėse parduodamos nuo 2006 m., įskaitant tiek vyriškus, tiek moteriškus drabužius, batus, aksesuarus, įvairias aprangos detales bei kvepalus.
Bronius Jakubauskas

Biografija

Vietos mokytojo M. Danilevičiaus padedamas, Kaune eksternu išlaikė egzaminus iš progimnazijos kurso. Pas vietos vargonininką pramokęs muzikos, 1919–1922 m. Kauno muzikos mokykloje pas Juozą Naujalį mokėsi vargonuoti ir chorvedybos. Kitas disciplinas dėstė Juozas Babravičius, Aleksandras Kačanauskas, Elena Laumenskienė ir Juozas Tallat-Kelpša.
1924–1927 m. mokytojavo Žagarės progimnazijoje, muziką dėstė ir mokytojų kursuose, o vasaros atostogų metu lankė muzikos mokytojų kursus Klaipėdoje.
1928–1933 m. mokytojavo Karmėlavos mergaičių žemės ūkio mokykloje, vargonininkavo bažnyčioje ir vadovavo chorams. 1933–1937 m. vargonininkavo ir vadovavo chorui Viekšniuose, o vėliau – Biržuose. Kartu lankė Konrado Kavecko vadovaujamus vargonininkų kursus Kaune. 1938 m. dainų šventei Klaipėdoje parengė Biržų bažnyčios 53 dalyvių chorą. 1940 m. subūrė Biržų miesto profsąjungų didelį mišrųjį chorą ir surengė koncertų.
1941–1966 m. – Biržų vidurinės mokyklos muzikos ir dainavimo mokytojas, vadovavo vaikų ir vyresniųjų klasių moksleivių chorams, rengė koncertus, dalyvavo rajono ir respublikinėse dainų šventėse, apžiūrose bei konkursuose pelnydavo pirmąsias ir kitas prizines vietas. Buvo Biržų rajono dainų švenčių, festivalių organizatorius ir vyr. dirigentas. Kaip solistas koncertavo Kaune, Klaipėdoje, Biržuose ir kitur.
Sokulkos miesto vėliava

Sokulkos miesto vėliava (lenk. Flaga Sokółki) - Sokulkos miesto stačiakampio formos vėliava, kurią sudaro vienas geltonas trikampis ir du raudoni trikampiai.
Gian Maria Volonte

Biografija

Volonte gimė Milane, iš Varezės kilusio kareivio Mario ir turtingos pramoninkų iš Milano dukters Karolinos šeimoje. Šeima vėliau persikėlė į Turiną, kur tėvas 1944 m. tapo brigados, kovojusios su apylinkėje veikiančiais partizanais, vadu. Karui pasibaigus, jis buvo įkalintas ir mirė kalėjime, tuo tarpu motina buvo priversta parduoti šeimos turtą ir nuomoti jų namą, kad gautų nors kokių pajamų šeimai išlaikyti.
Būsimasis aktorius nuo vaikystės pasižymėjo maištingu charakteriu. 14-os jis metė mokyklą, norėdamas rasti darbą ir tokiu būdu padėti motinai. Beveik 2 metus jis praleido Prancūzijoje, o grįžęs į Italiją prisijungė prie keliaujančios aktorių trupės kaip sekretoriaus ir kamerdinerio padėjėjas. Nuolatinis bendravimas su aktoriais sužadino jo susidomėjimą šia profesija ir 1954 m. jis išvyko į Romą, ketindamas stoti į Nacionalinę dramos akademiją. Po 3 metų, jau būdamas studentas, jis gavo pirmą vaidmenį televizijos dramoje ir netrukus buvo pradėtas vadinti vienu geriausiu savo kartos aktoriumi.  Volonte baigė akademiją 1957 m. ir persikėlė į Milane, kur sukūrė keletą vaidmenų teatre ir televizijoje.
Nuo 1960 m. jis ėmė filmuoti kine, o pirmojo populiarumo sulaukė pasirodęs Sergio Leone vesternuose „Už saują dolerių“ ir „Keliais doleriais daugiau“ bei komedijoje „Brankaleonės armija“. Vėliau Volonte ėmė daugiau dėmesio skirti rimtesniems, draminiams vaidmenims, kriminaliniams filmams ir politiniams trileriams (pts aktorius priklausė Italijos komunistų partijai). Jis sukūrė eilę vaidmenų geriausių to meto režisierių – Damiano Damiani, Carlo Lizzani, Francesco Rossi – filmuose, iš kurių vienas žymiausių yra Oskaru apdovanota juosta „Indagine su un cittadino al di sopra di ogni sospetto“. Aktorius kruopščiai rinkosi vaidmenis, visuomet atsižvelgdamas ar jie atitinka jo paties politinius ir gyvenimo principus. Vieni žymiausių filmų, kuriame jis atsisakė vaidinti, buvo Francis Ford Coppola „Krikštatėvis“ ir Federico Fellini „Kazanova“. Nepaisant to, Volonte kino ekranuose įkūnijo tokias istorines asmenybes kaip Mikelandželas, Karavadžas ar Džordanas Brunas. 1981 m. jis buvo tarp kandidatų vaidinti filme „Tik Tavo akims“, tačiau kandidatūra nebuvo patvirtinta.
Aktorius taip pat mėgino savo jėgas politikoje ir dalyvavo 1992 m. parlamento rinkimuose, tačiau nesėkmingai.
Volonte mirė nuo širdies smūgio Graikijoje, filmuodamasis režisieriaus Theodoros Angelopoulos juostoje „Ulysses‘ Gaze“ (vėliau jį pakeitė švedų aktorius Erland Josephson). Urna su jo pelenais palaidota Madalenos saloje netoli Sardinijos.

Asmeninis gyvenimas

1960 m., vaidindamas spektaklyje „Romeo ir Džuljeta“, jis susipažino su kolege Carla Gravina, su kuria kartu praleido 10 metų ir susilaukė dukters Giovannos. Prieš tai, 1959-62 m., jis buvo vedęs Tizianą Mischi.
Nuo 1977 m. iki mirties, Volonte gyvenimo partnere buvo aktorė Angelica Ippolito.
Volonte buvo „AC Milan“ futbolo klubo gerbėjas. Jo brolis Claudio Camaso taip pat aktorius.
Babronių piliakalnis

Piliakalnis

Piliakalnis įrengtas Verknės ir Narupės kairiuosiuose krantuose, jų santakoje esančioje kalvoje. Aikštelė trapecinė, orientuota rytų – vakarų kryptimi, 50 m ilgio ir 74 m pločio rytų pusėje bei 17 m pločio vakarų pusėje. Iš vakarų pusės aikštelė įtvirtinta 3 pylimais ir grioviais. Aikštelės krašte supiltas 0,2 m aukščio, 6 m pločio pylimas, už kurio iškastas 5 m pločio, 0,3 m gylio griovys. Už šio griovio supiltas antras 0,3 m aukščio, 6 m pločio pylimas, kurio išorinis 1 m aukščio šlaitas leidžiasi į 4 m pločio, 0,2 m gylio antrą griovį. Už šio griovio supiltas trečias 0,3 m aukščio, 5 m pločio pylimas ir iškastas trečias 12 m pločio, 1 m gylio griovys. Toliau į vakarus nuo gynybinių įtvirtinimų tęsiasi ožnugaris su 25x10 m dydžio greičiausiai natūralia trikampe aikštele. Šiauriniame šlaite, 4 m žemiau aikštelės yra iki 10 m pločio natūrali terasa, į šiaurę nuolaidėjanti per 1,5 m.
Piliakalnis apardytas arimų, šiaurės rytų šlaitą plauna Narupė, šiaurės rytų papėdę – Verknė. Apaugęs lapuočiais, paskiromis eglėmis bei krūmais, kurių dalis nuo aikštelės nukirsta.
Piliakalnis datuojamas I tūkstantmečio pr. m. e. pabaiga – I tūkstantmečiu. Lietuvos Respublikos kultūros ministro įsakymas dėl pripažinimo valstybės saugomu – 2005-04-29; Nr. ĮV-190. Paminklo teritorijos plotas 12000 m².

Aplinkiniai piliakalniai

Birštono piliakalnis 3 kmPaverknių piliakalnis 2 kmPelekonių I piliakalnis 7 kmNaravų piliakalnis 7,5 kmStakliškių I piliakalnis 15 kmNemajūnų piliakalnis 3 km
Šaltinėnų piliakalnis 8 kmŠilėnų piliakalnis (Birštonas) 4 kmGerulių (Alytus) piliakalnis 12 km
Pastaba:Norėdami pamatyti Vikipedijoje aprašytų gyvenviečių ir kultūros paveldo objektų žemėlapį paspauskite prie koordinačių esančią Žemės ikoną
Abemama

Abemama (angl. Abemama), Apamama, Hoperio sala, Rodžerio Simpsono sala – koralinis atolas Kiribatyje, Gilberto salų centrinėje dalyje. 3400 gyv. (2005 m.). Pagrindinė gyvenvietė – Kariatibike (yra oro uostas). Sausumos plotas 27,8 km², lagūnos – 132,4 km². Atolą sudaro 8 salelės. Išvežama kopra.
Abemamą 1799 m. atrado britų jūrininkas C. Bišopas.
Termoplastikas

Termoplastikai – polimerinės medžiagos, kaitinamos galinčios pasiekti savo elastingą arba klampią būseną ir aušdamos sugįžti į pradinę būseną. Esant įprastai temperatūrai, termoplastikai yra kieti kūnai. Kai temperatūra pakyla, jie darosi elastingi, galiausiai pereina į klampą būseną. Šios medžiagos produktus galima įvairiais būdais formuoti. Šie būsenos kitimai yra grįžtami ir gali būti kartojami daug kartų, o tai leidžia perdirbti termoplastikų buitines ir pramonines atliekas į naujus produktus.

Savybės

Termoplastikai pasižymi palyginti nedideliais gamybos kaštais. Jų gamyba paprasta, naudoja mažai energijos, todėl lengvai perdirbami. Įprasti termoplastikai sudaro 4/5 visų pasaulyje pagamintų plastikų. Didžiąją dalį plataus vartojimo termoplastikų gamybos sudaro polietilenas (PE) ir polivinilchloridas (PVC). Apie trečdalį - polistirenas (PS) ir polipropilenas (PP). Prie techninių termoplastikų priskiriami polietileno tereftalatas (PET), polikarbonatas (PC), akrilnitrilo butadienio stirenas (ABS).  Aukštos kokybės (high-performance) plastikų PPS, PES, PSU,  PEEK gaminama mažiausiai, nes jie taikomi specifinėse srityse – aeronautikoje, atominėse jėgainėse, 
Pagrindinės termoplastikų charakteristikos, pagal kurias plastikai skirstomi į rūšis ir parenkama panaudojimo sritis, yra lydymosi indeksas ir tankis. Šie rodikliai įtakoja termoplastikų savybes. Formuojant plastiko gaminius jo reikiamos savybės pasiekiamos pridedant atitinkamų priedų – pluoštų, plastifikatorių.
Virš stiklėjimo temperatūros ir žemiau lydymosi temperatūros termoplastiko fizinės savybės labai pasikeičia be susijusios fazės kaitos. Kai kurie termoplastikai nesikristalizuoja žemiau stiklėjimo temperatūros, išlaiko kai kurias ar visas savo amorfines savybes. Amorfiniai ir pusiau amorfiniai plastikai naudojami, kai reikalingas didelis optinis skaidrumas, nes šviesa intensyviai sklinda kristalais, didesniais nei jų bangos ilgis. Amorfiniai ir pusiau amorfiniai plastikai yra mažiau atsparūs cheminiam ir aplinkos poveikiui, nes jiems trūksta kristalinės struktūros.
Trapumas gali būti sumažintas pridėjus plastifikatorių, kurie padidina amorfinių grandžių segmentų mobilumą, siekiant efektyviai sumažinti stiklėjimo temperatūrą. Polimero modifikavimas per kopolimerizaciją arba pridėjus nereaktyvių šoninių grandinių monomerus prieš polimerizaciją taip pat gali jį sumažinti.
Vokietijos lietuviai

Vokietijos lietuviai – lietuviai, laikinai ar nuolat gyvenantys Vokietijoje.

Istorija

Daug lietuvių atsidūrė Vokietijoje baigiantis Antrajam pasauliniam karui: apie 65 000 karo pabėgėlių iš Didžiosios ir apie 10 000 iš Mažosios Lietuvos. Po karo, pasibaigus emigracijai į JAV, Kanadą, Australiją bei kitas šalis, Vokietijoje liko apie 7550 lietuvių (1954 m.). Nuo 1957 m. į Vokietijos Federacinę Respubliką galėjo grįžti Lietuvoje gyvenę buvę Vokietijos piliečiai, tarp jų buvo ir lietuvių. Spėjama, kad 2007 m. Vokietijoje gyveno apie 25 000 lietuvių.

Organizacijos

Vokietijoje 1946 m. kovo 3-4 d. lietuvių tremtinių atstovai įkūrė Lietuvių tremtinių bendruomenę, kuri ėmė rūpintis visais jų reikalais, 1949 m. birželio 14 d. paskelbta Lietuvių charta ir įsteigta Pasaulio lietuvių bendruomenė. 1950 m. įsteigta vienintelė pilna už Lietuvos ribų Vasario 16-osios gimnazija. Vokietijos lietuvių bendruomenė įkurta 1950 m. vasario 16 d., joje buvo 10 271 registruotas narys. 2002 m. registruotų narių buvo per 1500. Be to, veikia Vokietijos lietuvių jaunimo sąjunga, 1946–1972 m. veikė Mažosios Lietuvos taryba.
Mega (prekybos centras)

Akvariumas

Prekybos centre „Mega“ esantis akvariumas buvo didžiausias Europos prekybos centruose įrengtas akvariumas (2005 m. duomenimis).
Lietuvos rekordų knygoje šis akvariumas pripažintas aukščiausiu akvariumu Lietuvoje bei patenka į aukščiausių akvariumų pasaulyje dešimtuką.
Akvariumas yra 10 m aukščio ir 4 m pločio; jo gylis 11 m, vandens talpa – 170 tūkst. litrų.
Akvariumo statyba truko 3 mėnesius. Ją vykdė JAV, Australijos, Pietų Afrikos ir Lietuvos specialistai. Akvariumo sienoms, kurių storis vietomis siekia net 30 cm, panaudota apie 90 tonų akrilo plokštės, o laikančioji metalinė konstrukcija pagaminta iš 20 tonų nerūdijančio plieno. 2018 m. pabaigoje akvariumas rekonstruotas ir atnaujintas.
Akvariume palaikoma vidutinė 20 laipsnių šilumos vandens temperatūra. Vanduo cirkuliuoja 90 l/s greičiu, jame ištirpinta daugiau kaip 10 tonų druskos. Vandens kokybė ir temperatūra palaikoma kompiuterinėmis sistemomis. Be to, akvariumo techninėse patalpose įrengta karantino sistema, kuri naudojama naujų žuvų aklimatizacijai ir susirgusių gydymui.
Iš viso PLC „Mega“ akvariume gyvena daugiau nei 800 tropikinių žuvų, priklausančių 30 rūšių, kilusių iš Atlanto, Indijos ir Ramiojo vandenynų, Raudonosios, Viduržemio, Karibų jūrų. Akvariume įrengti koralai atvežti iš Pietų Afrikos Respublikos. Jame gyvena ir penki iš Karibų jūros atvežti rykliai, galintys užaugti iki 2 m ilgio.
Viso akvariumo statyba ir įrengimas kainavo 12 mln. litų.
Singapūro futbolo varžybos 2018 m.

Lygos taurė

<...>
Fiodoras III

Biografija

Caro Aleksejaus Michailovičiaus sūnus.

Valdymas

Tėvui mirus, 14 metų amžiaus tapo caru. Fiodoras III buvo gavęs gerą išsimokslinimą, mokėsi senovės graikų, lotynų ir lenkų kalbas, neblogai išmanė muziką. Valdant  Fiodorui III, 1678 m. įvyko Rusijos gyventojų surašymas, o 1679 m. įvesta nauja apmokestinimo sistema; panaikintos vietininkystės ir sudegintos vietininkystės knygos. Fiodoras III siekė atidaryti Maskvoje aukštąją mokyklą - Slavų-graikų-lotynų akademiją. Ji buvo atidaryta jau po Fiodoro III mirties. Palaidotas Maskvoje, Arkangelo sobore. Literatūroje vyrauja nuomonė, kad Fiodoras III, kaip ir kiti caro Aleksejaus Michailovičiaus sūnūs iš pirmosios santuokos, buvo silpnas fiziškai ir psichiškai, tačiau veikiausiai tai yra petrinės istoriografijos, siekusios sumenkinti Petro I pirmtakus, padarinys.

Šaltiniai

Istorijos žodynas. 2003 m. 129 psl.
Darbo rotacija

Darbo rotacija – viena iš remiamojo įdarbinimo rūšių. Ji organizuojama darbuotojų tikslinių atostogų metu ar kolektyvinėse sutartyse numatytais atvejais, kai darbuotojus laikinai pakeičia darbo ieškantys asmenys (LR užimtumo rėmimo įstatymas, 27 str.). Subsidijos darbo užmokesčiui, mokamos darbo rotaciją organizuojantiems darbdaviams, kurie darbo rotacijos metu įdarbina teritorinės darbo biržos siųstus asmenis, pagal LR užimtumo rėmimo įstatymo nuostatas.